En Aarhushistorie er en type vittighed, der handler om de angiveligt dumme aarhusianere. De var udbredte i 1970'erne og 1980'erne. Baggrunden for historierne var, at der blev gennemført nedskæringer i TV-Byen i København, samtidig med at der blev oprettet en Provinsafdeling i Aarhus. Stemningen blandt de københavnske medarbejdere i DR førte til drillerier af de nye aarhusianske kollegaer. Derved fødtes aarhushistorierne, der blev en sand landeplage. En del af dem blev udgivet i små hæfter. Historierne ebbede ud i løbet af 1980’erne.